ทหารไทยโกลบอลบอนด์ฮอต
&nbsp;
20 ส.ค. 2554

โพสต์ทูเดย์ — นักลงทุนแห่ซื้อกองทุนเปิดทหารไทย Global Bond Fund ไม่ถึงเดือนยอดเฉียดพันล้านบาท ลุยเพิ่มขนาดกองทุนเป็น 2,500 ล้านบาท
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า กองทุนเปิดทหารไทย Global Bond Fund ซึ่งลงทุนในตราสารหนี้ภาครัฐ และตราสารหนี้ที่เกี่ยวข้องกับภาครัฐของประเทศต่างๆ ทั่วโลก ผ่านกองทุน Templeton Global Bond Fund ได้รับความสนใจจากนักลงทุนอย่างต่อเนื่อง จนมีสินทรัพย์ 988.77 ล้านบาท ณ วันที่ 6 ส.ค.ที่ผ่านมา จากวันจดทะเบียนกองทุนในวันที่ 14 ก.ค. 2553
ผลดังกล่าวทำให้บริษัทต้องขอจดทะเบียนเพิ่มทุนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อรองรับการเติบโตของกองทุนอีก 1,000 ล้านบาท รวมเป็นเงินทุน 2,500 ล้านบาท 
“ส่วนหนึ่งที่ทำให้นักลงทุนสนใจลงทุน เพราะมีโอกาสได้รับผลตอบแทนทั้งจากดอกเบี้ยรับ การเพิ่มมูลค่าของสินทรัพย์ และการสร้างผลตอบแทนจากการแลกเปลี่ยน” นายสมจินต์ กล่าว
ด้านนายศุภกร สุนทรกิจ รองกรรมการผู้จัดการ บลจ.เอ็มเอฟซี กล่าวว่า กองทุนเปิดเอ็มเอฟซี อิสลามิกหุ้นระยาว (MIFLTF) โดยลงทุนตามหลักศาสนาอิสลาม สามารถสร้างผลงานเป็นที่น่าพึงพอใจให้แก่ผู้ถือหน่วยลงทุน จากผลการดำเนินงานตั้งแต่ต้นปี 2553 จนถึงวันที่ 2 ส.ค.2553 ให้ผลตอบแทน 27.24% ชนะเกณฑ์มาตรฐานกองทุนซึ่งอยู่ที่ 17.51% 
ผลตอบแทนย้อนหลัง 3 เดือนอยู่ที่ 19.38% ชนะเกณฑ์มาตรฐานซึ่งอยู่ที่ 13.05% ผลตอบแทนย้อนหลัง 6 เดือน 32.91% ชนะเกณฑ์มาตรฐานซึ่งอยู่ที่ 24.37% ผลงานย้อนหลัง 1 ปี ร้อยละ 57.04 ชนะเกณฑ์มาตรฐานกองทุนซึ่งอยู่ที่ร้อยละ 38.33 ผลงานย้อนหลัง 3 ปีร้อยละ 6.30 ชนะเกณฑ์มาตรฐานกองทุนซึ่งอยู่ที่ร้อยละ 3.96 และผลงานย้อนหลังตั้งแต่จัดตั้งกองทุนร้อยละ 5.75 ขณะที่มาตรฐานกองทุนอยู่ที่ร้อยละ 11.12
 
นอกจากนี้ บริษัทยังได้เปิดขายกองทุนเพื่อลงทุนในพันธบัตรเกาหลีใต้เพิ่มอีก 2 รุ่น คือ รุ่นที่ 101 อายุกองทุน 6 เดือน คาดผลตอบแทนรวมหลังหักค่าใช้จ่ายอยู่ที่ 1.65% ต่อปี และรุ่นที่ 102 อายุประมาณ 1 ปี 11 เดือน ผลตอบแทนรวมอยู่ที่ประมาณ 2.65% ต่อปี
บลจ.นครหลวงไทย เปิดขายกองทุนเปิดนครหลวงไทย ตราสารหนี้ 6 เดือน 1/10 (NKT FIXIN 6 M 1/10) ลงทุนในตราสารหนี้ภาครัฐของเกาหลีใต้ อายุโครงการประมาณ 6 เดือน คาดการณ์ผลตอบแทนประมาณ 1.55% ต่อปี